b'\n_START_ARTICLE_\nAurel Perc\xc4\x83\n_START_SECTION_\nBiografie\n_START_PARAGRAPH_\nAurel Perc\xc4\x83 s-a n\xc4\x83scut la data de 15 august 1951, \xc3\xaen satul S\xc4\x83b\xc4\x83oani (jude\xc8\x9bul Neam\xc8\x9b). Dup\xc4\x83 absolvirea \xc8\x99colii elementare \xc8\x99i a liceului \xc3\xaen S\xc4\x83b\xc4\x83oani, \xc3\xaen anul 1969 a intrat ca student la Seminarul Catolic din Ia\xc8\x99i, pe care l-a absolvit \xc3\xaen anul 1979. _NEWLINE_A fost hirotonit preot la data de 29 iunie 1979 la Ia\xc8\x99i de c\xc4\x83tre episcopul auxiliar Antal Jakab de Alba Iulia, dup\xc4\x83 care a fost numit vicar parohial \xc3\xaen Parohia \xe2\x80\x9eSf. Nicolae\xe2\x80\x9d din Bac\xc4\x83u. \xc3\x8en noiembrie 1980 a fost trimis de administratorul diecezan Petru Gherghel la studii de specializare la Roma, unde a ob\xc8\x9binut licen\xc8\x9ba \xc3\xaen teologia oriental\xc4\x83, la Institutul Pontifical Oriental (1983), \xc8\x99i \xc3\xaen teologie moral\xc4\x83, la Academia \xe2\x80\x9cAlfonsianum\xe2\x80\x9d (1985). _NEWLINE_\xc3\x8en anul 1985 a revenit \xc3\xaen \xc8\x9bar\xc4\x83 \xc8\x99i a fost numit cancelar la ordinariatul Episcopiei de Ia\xc8\x99i \xc8\x99i \xc3\xaen acela\xc8\x99i timp profesor de teologie moral\xc4\x83 \xc8\x99i patrologie la Institutul Teologic Romano-Catolic "Sf\xc3\xa2ntul Iosif" din Ia\xc8\x99i. \xc3\x8entre anii 1989 \xc8\x99i 1994 a fost rector al Seminarului Romano-Catolic din Ia\xc8\x99i. _NEWLINE_Dup\xc4\x83 revolu\xc8\x9bia din decembrie 1989 s-a renun\xc8\x9bat la numerus clausus (num\xc4\x83rul seminari\xc8\x99tilor ce era impus, din anul 1958, de c\xc4\x83tre Departamentul Cultelor) \xc8\x99i s-au primit at\xc3\xa2\xc8\x9bia studen\xc8\x9bi c\xc3\xa2\xc8\x9bi avea nevoie Dieceza de Ia\xc8\x99i; mul\xc8\x9bi studen\xc8\x9bi au fost trimi\xc8\x99i s\xc4\x83-\xc8\x99i continue studiile \xc3\xaen str\xc4\x83in\xc4\x83tate; unii profesori au primit burse de specializare la universit\xc4\x83\xc8\x9bile catolice din Occident; regulamentul \xc8\x99i programele analitice au fost restructurate; biblioteca s-a m\xc4\x83rit prin achizi\xc8\x9bionare de numeroase c\xc4\x83r\xc8\x9bi din str\xc4\x83in\xc4\x83tate; s-a reluat editarea revistei Seminarului diecezan, "Drumuri deschise"; diplomele de absolvire eliberate de Seminarul diecezan au \xc3\xaenceput s\xc4\x83 fie recunoscute de c\xc4\x83tre Ministerul \xc3\x8env\xc4\x83\xc8\x9b\xc4\x83m\xc3\xa2ntului \xc8\x99i \xc8\x98tiin\xc8\x9bei, Seminarul a fost vizitat de numeroase personalit\xc4\x83\xc8\x9bi din \xc8\x9bar\xc4\x83 \xc8\x99i str\xc4\x83in\xc4\x83tate, cl\xc4\x83dirile Seminarului au fost extinse (D1 \xc8\x99i D2); terenurile apar\xc8\x9bin\xc3\xa2nd Seminarului au fost retrocedate etc. _NEWLINE_De asemenea, \xc3\xaen aceast\xc4\x83 perioad\xc4\x83, a fost deschis\xc4\x83 Facultatea de Teologie Didactic\xc4\x83 pentru Laici, iar Seminarul Teologic Liceal a fost desprins de Institutul Teologic de la Ia\xc8\x99i \xc8\x99i transferat la Bac\xc4\x83u. Apoi, s-au ini\xc8\x9biat demersurile pentru afilierea Institutului Teologic "Sf. Iosif" la Facultatea de Teologie din Lateran. Pr. Aurel Perc\xc4\x83 este autor al mai multor cursuri, destinate seminari\xc8\x99tilor \xc8\x99i preo\xc8\x9bilor. _NEWLINE_La 1 august 1994 Aurel Perc\xc4\x83 a fost numit vicar general al Episcopiei Romano-Catolice de Ia\xc8\x99i, continu\xc3\xa2nd s\xc4\x83 predea teologia moral\xc4\x83 la Institutul Teologic. \xc3\x8en aceast\xc4\x83 perioad\xc4\x83 l-a sus\xc8\x9binut pe episcopul Petru Gherghel at\xc3\xa2t \xc3\xaen activitatea pastoral\xc4\x83 intern\xc4\x83, c\xc3\xa2t \xc8\x99i \xc3\xaen rela\xc8\x9biile cu diferite asocia\xc8\x9bii \xc8\x99i organiza\xc8\x9bii din str\xc4\x83in\xc4\x83tate.\n_START_SECTION_\nEpiscop auxiliar de Ia\xc8\x99i\n_START_PARAGRAPH_\n\xc3\x8en data de 29 septembrie 1999 papa Ioan Paul al II-lea l-a numit pe Aurel Perc\xc4\x83 \xc3\xaen func\xc8\x9bia de episcop auxiliar pentru Dieceza de Ia\xc8\x99i, acord\xc3\xa2ndu-i titlul canonic de episcop titular de Mauriana. Consacrarea episcopal\xc4\x83 a avut loc \xc3\xaen Catedrala nou\xc4\x83 din Ia\xc8\x99i la 8 decembrie 1999, episcopi consacratori fiind Petru Gherghel, episcop de Ia\xc8\x99i, Jean-Claude P\xc3\xa9risset, nun\xc8\x9biu apostolic \xc3\xaen Rom\xc3\xa2nia, \xc8\x99i Ioan Robu, arhiepiscop \xc8\x99i mitropolit de Bucure\xc8\x99ti. El \xc8\x99i-a ales ca motto al stemei episcopale versetul \'"R\xc4\x83m\xc3\xa2ne\xc8\x9bi \xc3\xaenr\xc4\x83d\xc4\x83cina\xc8\x9bi \xc8\x99i \xc3\xaentemeia\xc8\x9bi \xc3\xaen iubire" (Ef 3,16). _NEWLINE_\xc3\x8en perioada p\xc4\x83storirii ca episcop auxiliar de Ia\xc8\x99i, PS Aurel Perc\xc4\x83 a celebrat, singur sau al\xc4\x83turi de episcopul Petru Gherghel, numeroase sfin\xc8\x9biri de biserici \xc8\x99i hirotoniri de preo\xc8\x9bi \xc8\x99i diaconi. De asemenea, a efectuat \xc8\x99i o serie de vizite pastorale pe \xc3\xaentreg cuprinsul Diecezei de Ia\xc8\x99i. _NEWLINE_Episcopul auxiliar Aurel Perc\xc4\x83 al Diecezei Romano-Catolice de Ia\xc8\x99i a fost prezent la cea de-a XVII-a Zi Mondial\xc4\x83 a Tineretului, din perioada 23-28 iulie 2002, \xc3\xaen Toronto (Canada). \xc3\x8en perioada 9-16 noiembrie 2003 a fost invitat \xc3\xaen Dieceza de Lodi (Italia) pentru a participa la Ziua Mondial\xc4\x83 a Migran\xc8\x9bilor \xc8\x99i Transfugilor, care se celebreaz\xc4\x83 la aceast\xc4\x83 dat\xc4\x83 \xc3\xaen toat\xc4\x83 Italia. Cu aceast\xc4\x83 ocazie a celebrat o liturghie la Padova, la care au participat peste 400 de catolici, \xc3\xaen marea lor majoritate din Dieceza de Ia\xc8\x99i. Cu privire la comunitatea rom\xc3\xa2nilor din Padova, episcopul Aurel Perc\xc4\x83 a declarat: "Este o comunitate vie, dinamic\xc4\x83; credincio\xc8\x99ii r\xc4\x83spund la ini\xc8\x9biativele responsabilului pastoral. S-a putut constata acest lucru la celebrarea sfintei Liturghii \xc8\x99i a Mirului, c\xc3\xa2nd credincio\xc8\x99ii au participat foarte activ la Liturghie \xc8\x99i au \xc8\x9binut s\xc4\x83 respecte specificul celebr\xc4\x83rilor din Moldova".'